stanford-oval/wikipedia huggingface dataset:
סמסונג גלקסי A30
מפרט > חומרה

המכשיר מצויד במסך מסוג סופר AMOLED בתצוגת Infinity-U, בגודל 6.4 אינץ' וברזולוציית 1080×2340 פיקסלים.
המכשיר מופעל על ידי מעבד בעל שמונה ליבות, כאשר 2 מהן פועלות בתדר עבודה של 1.8 ג'יגה הרץ, וה-6 הנותרות פועלות בתדר עבודה של 1.6 ג'יגה הרץ. במכשיר ישנה מערכת על שבב מדגם Exynos 7904. למכשיר אחסון פנימי של בנפח 32 או 64 ג'יגה בייט, שניתן להרחיבו באמצעות כרטיס microSD עד ל-512 ג'יגה בייט, וזיכרון RAM בנפח 3 או 4 ג'יגה בייט. כמו כן, המכשיר מופעל על ידי סוללה בקיבולת 4000 מיליאמפר-שעה. למכשיר ישנו חריץ ייעודי ל-microSIM, וחריץ ננו SIM כפול התומך ב-VolTE.
מפרט > חומרה > מצלמה

המכשיר מצויד במערך בעל שתי מצלמות אחוריות, ומצלמה אחת קדמית, הכולל: מצלמה אחורית עם עדשה כפולה ברזולוציה 25 מגה פיקסל; עדשה ראשית ברזולוציה 16 מגה פיקסל עם מיקוד אוטומטי לזיהוי פנים; עדשת המצלמה השנייה אולטרה רחבה בשדה ראייה של 123 מעלות ברזולוציה 5 מגה פיקסל; המצלמה הקדמית ברזולוציה 16 מגה פיקסל.
מפרט > תוכנה

המכשיר הושק כשמותקנת עליו מערכת ההפעלה אנדרואיד פאי 9.0 בממשק המותאם של סמסונג - One UI 1.0. המכשיר תומך בבלוטות' 5.0, קישוריות Wi-Fi ושירותים כגון: BIxby Assistant, Samsung Pay ו-Samsung Health.
הערות שוליים

↑  Samsung Galaxy A30 - Full phone specifications, m.gsmarena.com
↑  Samsung announces the mid-range Galaxy A50 and Galaxy A30 with Infinity-U displays, xda-developers, ‏25 בפברואר 2019
↑  Siddharth Chauhan last updated, Samsung Galaxy A10, Galaxy A30 and Galaxy A50 launched in India starting at Rs 8,490, TechRadar, ‏28 בפברואר 2019 (באנגלית)
↑  Samsung Galaxy A10, Galaxy A30, Galaxy A50 launched in India: Price, specs, availability, www.moneycontrol.com
↑  Samsung Announces New Galaxy A Series with Upgrades to Essential Features, news.samsung.com (באנגלית)
פרשת מוישי קליינרמן

פרשת מוישי קליינרמן החלה ב-26 במרץ 2022 כשהנער אברהם משה ("מוישי") קליינרמן, תושב מודיעין עילית, שהיה אז בן 16, הפך לנעדר, לאחר שנראה לאחרונה בהר מירון.
ההיעלמות ותחילת החקירה

קליינרמן נסע לשבת במירון עם חבריו. הוא לא נשא עימו טלפון נייד, אך אמר להוריו כי ייצור עמם קשר באמצעות טלפון של חבר. הוא נראה לאחרונה ביום שישי 25 במרץ 2022. לאחר שחלפו כשלושה ימים שבהם לא יצר קשר, פנו ההורים למשטרת מודיעין עילית, אך החיפושים אחריו נפתחו באיחור של עשרה ימים. לאור חוסר שביעות רצונם של המשפחה מטיפול המשטרה בפרשה, שכרו ההורים חוקר פרטי.
לאחר כחודשיים וחצי מההיעלמות התקיים דיון בעניין בוועדת ביטחון הפנים של הכנסת. למחרת הדיון הקים המפכ"ל צוות חקירה מיוחד שיפעל לחקירת הפרשה ולאיתור הנער. וכשבוע לאחר מכן (כשלושה חודשים לאחר ההיעלמות) ביצעה המשטרה מבצע חיפושים נרחב בהר מירון ובסביבתו.
ב-28 ביולי 2022 פורסם בתקשורת כי אותר קצה חוט ונעצר חשוד בפרשה, באותו היום הטיל בית משפט צו איסור פרסום על ההתפתחות בחקירה. לאחר זמן מה שוחרר החשוד ממעצר.
בעקבות הפרשה הובטחו על ידי נדיבים שונים מענקים כספיים עבור מביא מידע שיוביל להימצאותו של הנער. נכון לתאריך 29 ביוני 2022, המענק הכולל עמד על כ־150,000 ש"ח.
באוגוסט 2022 עצרה המשטרה שלושה חשודים בקשר להיעלמותו של קליינרמן. בית המשפט הטיל צו איסור פרסום על ההתפתחות בחקירה. באותו חודש לאחר שחרור העצורים, הצטרפו גם יחידות צבא לחיפושים.
בינואר 2023 נמצאו עצמות אדם באזור הר מירון, העצמות הועברו לטיפול משטרת מחוז ש"י, ונשלחו לבדיקה במכון הלאומי לרפואה משפטית, הם לא היו שייכות לאף אחד מן הנעדרים הידועים באזור הר מירון.
בסך הכל מתחילת החקירה נחקרו 11 חשודים, ונבדק גם החשד שהוברח לחו"ל על ידי כת, זאת בנוסף למעורבות השב"כ בחקירה בחשד לפיגוע טרור.
ההתפתחות בחקירה

באוגוסט 2024 הוסגר לישראל מבריטניה סולומון אברמוב, בן 37 מירושלים, החשוד בביצוע עברות מין בנערים. דווח כי לאחר שנחקר בקשר להיעלמותו של קליינרמן ושוחרר מחוסר ראיות, הוא עזב את הארץ, ושהה בבריטניה עד שהוסגר. הפרקליטות הגישה נגדו כתב אישום הכולל אישומים אחרים אך לא את החשדות בקשר להיעלמותו של קליינרמן.
ב-8 באוגוסט 2024 נטען בתקשורת כי הוא נחקר גם בחשד לרציחתו של קליינרמן, וכי חוקר משטרתי טען כי ברכבו של החשוד זוהו כתמי דם השייכים לקליינרמן. אברמוב הכחיש קשר לרצח, אך הודה שהיה בקשר עם קליינרמן. עורך דינו של אברמוב טען כי הוא נחקר בעינויים בנושא היעלמותו של קליינרמן. באותו יום דיווח "מקור ראשון" כי בניגוד לפרסומים, המשטרה מכחישה שנעצר חשוד בקשר לרציחתו של קליינרמן. באותו חודש שוחרר אברמוב בתנאים מגבילים, לאחר שהמשטרה לא הצליחה לבסס את החשדות נגדו.
הערות שוליים

↑  עכשיו 14 אקטואליה וחדשות, 400 ימים חלפו: במשטרה חותרים לגיבוש תוכנית לחיפושיו של מוישי קליינרמן, באתר עכשיו 14, ‏(01/05/23)
↑  רובי המרשלג, שנה בלי מוישי: סימני השאלה של המשפחה – והתקווה שיחזור, באתר כאן, ‏15 במרץ,
2023
↑  חיים גולדברג, ‏אחרי לחצים: הוקם צוות חקירה לאיתור הנעדר מוישי קליינרמן, באתר כיכר השבת, 15 ביוני 2022
↑  אושר לקריאה ראשונה בוועדה לביטחון פנים: הקמת ועדה לטיפול במשפחות נעדרים אזרחיים, באתר הכנסת, ‏14 ביוני 2022
↑  82 שמונים יום להיעדרו של מוישי קליינרמן: צוות חקירה מיוחד יחקור את מקרה ההיעלמות, באתר הידברות, ‏16.06.22
↑  יואב איתיאל‏, לאחר הביקורת – המשטרה במבצע חיפושים מרוכז אחר מוישי: "עושים הכול כדי לאתרו", באתר וואלה, 22 ביוני 2022
↑  איציק ברנדויין, 3 חודשים מאז שנעלם: התפתחות דרמטית בפרשת מוישי קליינרמן, באתר ערוץ 7, 28 ביוני 2022
↑  הסכום למביא מידע על מוישי קליינרמן שולש ל-150 אלף שקלים באתר המחדש
↑  משה שטיינמץ, נעצרו שני חשודים נוספים במעורבות בהיעלמותו של מוישי קליינרמן, באתר כאן, ‏03 באוגוסט,
2022
↑  ניצן שפירא ענבר טויזר, ‏התפתחות בחקירת היעלמותו של מוישי קליינרמן - 2 חשודים נעצרו, באתר ‏מאקו‏, 26 ביולי 2022
↑  אבירם בן מרדכי, לאחר התערבות השר: הצבא יצטרף לחיפושים אחר מוישי קליינרמן, באתר עכשיו 14, ‏(16/08/22)
↑  עידן אבני, עצמות נמצאו במנהרה הסמוכה להר מירון, באתר www.israelhayom.co.il, ‏27/1/2023
↑  מאיר ינקו, באזור מירון אותרו עצמות אדם – הועברו לבדיקה במכון לרפואה משפטית באבו כביר, באתר חדש בגליל, ‏2023-02-16
↑  העניין בבדיקה: עצמות אדם נמצאו באזור מירון, באתר www.tv2000.co.il, ‏2023-01-29
↑  אלון חכמון, ‏עצמות אדם אותרו באזור מירון, טרם ידועה זהותו, באתר מעריב אונליין, 16 בפברואר 2023
↑  מאיר זר, היעלמותו של הבחור מוישי קליינרמן: מה חושפים הפרטים החדשים?, באתר חבורה חדשות חרדים, ‏2024-03-23
1 2  שמעון איפרגן, ‏"מעריכים שהוא יודע משהו על היעלמותו של מוישי קליינרמן, אבל הוא לא משתף פעולה", באתר ‏מאקו‏, 4 באוגוסט 2024
1 2  שלומי הלר‏, אחרי שהוסגר לישראל: סולומון אברמוב מואשם בשורה של מעשים מגונים בקטינים, באתר וואלה, 7 באוגוסט 2024
↑  ורד פלמן, תושב ירושלים נאשם בעבירות מין בשני קטינים – ונחקר שוב בפרשת מוישי קליינרמן, באתר כאן, ‏01 באוגוסט,
2024
↑  חזקי שטרן, דיווח: פריצת דרך משמעותית בחקירת הפרשייה | חשש כבד לחייו של הנעדר מוישי קליינרמן, באתר כיכר השבת, ‏2024-08-08
↑  שמעון איפרגן, ‏חשש כבד לחייו של הנער הנעדר מוישי קליינרמן: "נמצאו כתמי דם שלו במכונית", באתר ‏מאקו‏, 8 באוגוסט 2024
↑  ברוך שפירא, דרמה: נמצאו כתמי דם של הנעדר מוישי קליינרמן – זה החשוד ברצח, באתר JDN, ‏ד׳ באב ה׳תשפ״ד
↑  אלינור פבריקר, במשטרה מכחישים: לא נעצר חשוד ברצח מוישי קליינרמן, באתר www.makorrishon.co.il, ‏08 באוגוסט 2024
↑  שמעון איפרגן, ‏לאחר שנחקר על היעלמותו של מוישי קליינרמן: סלומון אברמוב שוחרר ממעצר, באתר ‏מאקו‏, 18 באוגוסט 2024
ננושל

ננושל (באנגלית: Nanoshell) הוא ננוחלקיק כדורי בגודל 10–200 ננומטר, המורכב מליבה של חומר דיאלקטרי המצופה בשכבת מתכת דקה.
מבנה הננושל מקנה לו תכונות אופטיות מיוחדות. על ידי שינוי קוטר השכבה החיצונית והפנימית, ניתן לשלוט על אפקט הפלזמון רזוננס שנוצר על פני השטח. בזכות תכונה זו, הננושל יכול לבלוע או לפלוט אור במגוון גדול של אורכי גל בתחום האור הנראה ואינפרא אדום.
שימושים נפוצים לננושל בביולוגיה הן בתחום הדיאגנוסטי והן בתחום התרפויטי והם כוללים הרג תאים סרטניים, הדמיה ועוד. ננושלים יכולים להכיל רצפטורים על המעטפת שלהם, דבר שמאפשר להם להיצמד לאזור ספציפי בגוף (כמו תאים סרטניים). בזכות כך, הם יכולים להיות מזוהים בעזרת שיטות הדמיה של קרינה אלקטרומגנטית בתחום אינפרא אדום קרוב. הסיבה לשימוש בננושלים המצופים בזהב בביולוגיה הוא הזיקה הגבוהה של קבוצת תיול לזהב. קבוצה זו נמצאת במולקולות אורגניות וביולוגיות רבות כך שניתן לקשור כימית מולקולות אלו על פני שטח הננושל. בזכות המאפיינים הייחודיים וחוסר הרעילות של הננושלים, השימוש שלהם באפליקציות ביולוגיות הולך וגובר. עקב פיזור האור של חלקיקי הננושל הם שימושיים בזיהוי והדמיה של תאי סרטן ברמה של תא בודד. היכולת התרמית של הננושלים מאפשר להם להעלות את הטמפרטורה באזור הגידול ולהרוג אותו בעזרת השראה של קרינה אלקטרומגנטית. בשל פיזורם המכוון בגוף, ננושלים הופכים לנראים בתהליכי ההדמיה אשר מכוונים לאורכי גל מתאימים שתלויים בגודל וצורה של החלקיקים. עקב הספיגה של החלקיקים בגוף והשראת הקרינה, מתרחשת פליטה תרמית אשר מחממת את הסביבה הקרובה לחלקיקי הננושל לטמפרטורה המסוגלת להרוג תאים. בתהליך זה ישנה פגיעה מינימלית בתאי הגוף עקב ניצול של טווח ספקטראלי הנמצא בין 800nm ו-1300nm. תכולת המים הגדולה של גוף האדם, תורמת ליעילות אופטימלית של שימוש באור מול האפקט המתקבל.
היסטוריה

הרעיון להמצאת הננושל עלה עוד בשנות ה-50 של המאה ה-20. הננושל הראשון סונתז במעבדתה של נעמי האלס באוניברסיטת רייס שבטקסס בשנת 2003. תחילה, החוקרים לא היו בטוחים מה פוטנציאל ההמצאה, אך לאחר שיתוף פעולה עם קבוצת מהנדסי ביוטכנולוגיה גילו את יעילות הננושל בטיפול בסרטן. הלאס ועמיתתה, ג'ניפר ווסט, קיבלו את פרס "הגילוי הטוב ביותר" לשנת 2003 מהעיתון המקוון "ננוטכנולוגיה עכשיו" (NN).
תהליך הייצור

השיטה הקלאסית ליצור ננושלים המצופים בזהב מורכבת מארבעה שלבים:
מגדלים ננוחלקיקים של סיליקה בשיטת סטובר (אנגלית: Stober Process) כדי ליצור את הליבה הכדורית והדיאלקטרית.
סופחים אורגנוסילן (אנגלית: Organosilane) לפני השטח של ננוחלקיקי הסיליקה, כך שהזנבות האמיניים בולטים כלפי חוץ וקבוצות הסילן נקשרים אל פני שטח של ננו חלקיקי הסיליקה.
מוסיפים תמיסה של קולואיד זהב בקוטר 1–2 ננומטר לתמיסה הקיימת. קולואיד הזהב מוכן בנפרד על ידי חיזור של HAuCl4 על ידי אלקליין טטרקיס (הידרוקסימתיל)-פוספוניום כלוריד בהתאם לשיטת דף (Duff's method). חלקיקי הזהב מתחברים לאורגנוסילן דרך קבוצת האמין, כך שנוצרת שכבה לא אחידה של זהב על פני ננוחלקיקי הסיליקה.
בשלב האחרון, יוצרים ננוחלקיקים המצופים בשכבה אחידה של זהב. לשם כך, חלקיקי הזהב הנמצאים על גבי הסיליקה משמשים כאתר התגרענות לתערובת של HAuCl4 וסודיום קרבונט שעוברים חיזור בנוכחות  סודיום בורוהידריד. תהליך זה יוצר התגבשות של קליפת זהב אחידה מסביב לסיליקה. התהליך מבוקר בעזרת ספקטרוסקופיה ב-UV. אם תהליך הייצור הניב ננושלים תקינים, אמורים לראות שיא בליעה אופייני ב-UV.
כדי לקבל ננושל המצופה בנוגדנים, תחילה מוהלים את קולואיד הזהב ואת הנוגדן המבוקש ב-HEPES (בנפרד). לאחר מכן, מערבבים אותם ביחס 1:1 ונותנים לתמיסה לעמוד במשך 20 דקות, במהלכן חלקיקי הזהב נקשרים לנוגדנים לקבלת תוצר יציב. לאחר מכן, מוסיפים לתמיסה פוליאתילן גליקול ומסרכזים כדי להסיר שאריות של נוגדנים שלא נקשרו לזהב. לאחר שטיפה נוספת בפוליאתילן גליקול הקומפלקס של חלקיקי הזהב והנוגדנים מורחפים ב-PBS.
שימושים בביולוגיה

זיהוי הסרטן בשלבים מוקדמים מביא לתוצאות חיוביות בטיפולים. גידול סרטני מתחיל להתפתח ממספר קטן של תאים ממאירים והיכולת לזהות תאים אלו או תאים טרום סרטניים יהווה צעד ענק במלחמה כנגד המחלה. אמצעי זה יעזור למנוע יצירת נזקים משמעותיים הנגרמים בשלבים מתקדמים יותר כגון גרורות. עבודות רבות הראו שננוחלקיקים המצופים בזהב הראו יכולת זיהוי של תאים סרטניים בודדים בספציפיות מאוד גבוהה. בנוסף לכך, השתמשו גם בננושלים המאוחים לנוגדנים כנגד רצפטורים הנמצאים על פני שטח התא (כגון EGFR, HER2) אשר מבוטאים ביתר בחלק מהסרטנים. בעזרת יכולת הפיזור הטובה של החלקיקים במהלך הבדיקה ראו ריכוז גבוה של החלקיקים על פני שטח של תאי הסרטן.
שימושים בביולוגיה > זיהוי והדמיה

ננושלים יכולים להיות מהונדסים או בצורה כזו שיפזרו את הקרינה לצורך הדמיה או בצורה בה הם סופגים את הקרינה ביעילות רבה וממירים אותה לחום לצורך הרג סלקטיבי של תאים סרטניים. עקב כך, ננושלים מזהב יכולים להיות שימושיים גם בזיהוי והדמיה של הגידולים וגם בטיפולים פוטותרמיים נגד הסרטן.
ננושלים קולטים אור באורך גל הנמצא באזור של האינפרא אדום
. אורך גל זה נקרא "חלון אופטימלי" כיוון שקליטה של אורך גל זה על ידי רקמות הגוף היא מינימלית, מה שמאפשר חדירה אופטימלית של האור דרך הרקמות וקליטה מקסימלית של הקרינה על ידי החלקיקים באופן סלקטיבי. ננושלים מוזרקים לזרם הדם ומתחילים לנוע בו, עד שהם מגיעים לאזור הגידול ונספגים בו. יכולת הספיגה של הגידולים נובעת מכך שהם פיתחו בקרבם כלי דם רבים המזינים אותם ומאפשרים להם לגדול. כלי דם אלו אינם סדירים כמו ברקמות בריאות ומכילים פגמים רבים, כך שחלקיקים קטנים כמו הננושלים יכולים לחדור דרך הפגמים ולהיכנס לגידול. תוך מספר שעות לאחר ההזרקה הננושלים מצטברים בתוך אתר הגידול.
שימושים בביולוגיה > טיפול בסרטן

ננוחלקיקים מזהב חודרים אל תוך הגידול על ידי פאגוציטוזה. תאי הגידול בולעים את החלקיקים, יוצרים פגוזום המעביר אותם דרך ממברנת התא. באופן טבעי, החלקיקים הנבלעים עוברים עיכול בתוך התאים על ידי אנזימים מעכלים ומופרשים חזרה החוצה מהתא. הננושלים הבנויים מחומר אנאורגני אינם עוברים עיכול, לכן הם מצטברים בתוך תאי הגידול.
כאשר החלקיקים מצטברים בתוך הגידול, מבצעים חשיפה לקרינה באורך גל באזור ה-NIR שחודרת דרך העור לתוך הגידול. ננושלים בולעים אור וממירים אותו לחום ביעילות גבוהה מאוד, לכן 3 דקות של הקרנה מספיקות על מנת להרוג תאים סרטניים על ידי החום. חימום אזור הגידול הוא מאוד הומוגני, מה שמעיד על התפלגות ננוחלקיקים אחידה בכל נפח הגידול
תהליך הטיפול שחולה צריך לעבור: הזרקה של החלקיקים, המתנה של תקופה קצרה עד שהחלקיקים מצטברים באזור הגידול, טיפול על ידי הקרינה דרך העור של הגידול למשך כמה דקות. בהשוואה לטיפולי סרטן אחרים טיפול זה הוא פחות מסוכן ופולשני מטיפולים אחרים
שימושים בביולוגיה > שימושים נוספים

חלקיקי ננושל יכולים להיות מאוחים לאוליגונוקלאוטידים שישתחררו בהשראה על ידי אור. גדילי ה-DNA הללו ישמשו כטיפול גנטי בשילוב עם הטיפול התרמי. דבר זה אפשרי מכיוון שקומפלקסים של הננו חלקיקים עם ה-DNA נכנסים אל תוך התאים. ה-DNA ישוחרר לאחר אינדוקציה באמצעות הקרנה. הדבר יאפשר מניפולציות פנימיות בתוך התאים הסרטניים, בנוסף או במקום הטיפול שהורג את תאי הגידול.
דוגמה נוספת לטיפול בסרטן על ידי שימוש בננושלים הוא להשתמש בהם ככלי לתרופות ציטוטוקסיות על מנת לספק אותם אל אתרים סרטניים בלבד. בתוך הננושל ניתן לשים תרופות ולצפות את השכבה החיצונית של החלקיקים עם תחמוצת ברזל (המאפשר מעקב קל על ידי מכשיר ה-MRI). כך נוצר מצב שכל אזור הגידול מצופה בננוחלקיקים ממולאים בתרופות שיכולות להשתחרר בעזרת אינדוקציה בקרני לייזר באורך גל מסוים ולבצע את תפקידם בהרג הגידול.
שימושים בביולוגיה > ננו טוקסיקולוגיה

מרכיבי הננושלים כשלעצמם אינם טוקסיים – זהב היא המתכת אינרטית ביותר מבחינה ביולוגית ומשתמשים בה לטיפול בדלקת מפרקים שגרונית מאז שנות ה-30 של המאה ה-20 - והוכח שסיליקה אינה רעילה במודלים עכבריים. אמנם אין מחקרים ארוכי טווח על רעילות הננושלים, אך הוכח במחקר ננוטוקסיקולוגי שהם בטוחים בטווח הקצר – עכברים שטופלו בננושלים לא הראו תופעות לוואי גם חודשים לאחר הטיפול. עם זאת, נכון להיום, טרם נעשו מחקרי רעילות על בני אדם.
ראו גם

ננוחלקיק
נקודה קוונטית
פלסמון
ננו חלקיקי זהב
הערות שוליים

↑  Christopher Loo, B.S., Alex Lin, B.S., Leon Hirsch, B.S., Min-Ho Lee, M.S., Jennifer Barton, Ph.D., Naomi Halas, Ph.D., JenniferWest, Ph.D., Rebekah Drezek, Ph.D. (2004). "Nanoshell-Enabled Photonics-Based Imaging and Therapy of Cancer". Technology in Cancer Research & Treatment.3:33-40.
1 2 3 4  http://www.pbs.org/wgbh/nova/body/halas-nanoshell.html
↑  http://edition.cnn.com/2007/TECH/science/06/11/halas.biog
↑  http://www.nanotech-now.com/2003-Awards/Best-Discoveries-2003.htm
↑  Oldenburg, S.J., Averitt, R.D., Westcott, S.L. and Halas, N.J. (1998). Nanoengineering of optical resonances . Chemical Physics Letters. 288:243-247.
↑  Duff D. G., Baiker A. (1993). A New Hydrosol of Gold Clusters. 1. Formation andParticle Size Variation.. Langmuir. 9:2301-2309.
↑  Etzioni, R., Urban, N., Ramsey, S. ,McIntosh, M., Schwartz, S., Reid, B. ,Radich, J., Anderson, G. and Hartwell, L. (2003). The case for early detection.. Nature Reviews Cancer . 3, 243-252.
↑  Aaron, J., Nitin, N., Travis, K., Kumar ,S., Collier, T., Park, S.Y., Jose Yacaman ,M., Coghlan, L., Follen, M. and Richards - Kortum, R. (2007). Plasmon resonance coupling of metal nanoparticles for molecular imaging of carcinogenesis in vivo. Nature Reviews Journal of Biomedical Optics. 12, 034007.
↑  Loo, C., Lowery, A., Halas, N., West, J. and Drezek, R. (2005). Immunotargeted nanoshells for integrated cancer imaging and therapy . Nano Letters, 5, 709 – 711.
↑  Gobin, A.M., Lee, M.H., Halas, N.J., James, W.D., Drezek, R.A. and West, J.L. (2007). Near - infrared resonant nanoshells for combined optical imaging and photothermal cancer therapy . Nano Letters, 7, 1929 – 1934.
↑  Christopher Loo, B.S., Alex Lin, B.S., Leon Hirsch, B.S., Min-Ho Lee, M.S., Jennifer Barton, Ph.D., Naomi Halas, Ph.D., JenniferWest, Ph.D., Rebekah Drezek, Ph.D. (2004). Nanoshell-Enabled Photonics-Based Imaging and Therapy of Cancer. Technology in Cancer Research & Treatment.3:33-40.
↑  Bardan, R; Lal, S; Joshi, A; Halas, Nj (2011). Theranostic Nanoshells: From Probe Design to Imaging and Treatment of Cancer  Accounts of Chemical Research, 44 (10), 936 – 946.
↑  http://www.sciencedaily.com/releases/2006/11/061115085736.htm
↑  Merchant, B. (1998). Gold, the noble
metal and the paradoxes of its toxicology, Biologicals, 26, 49 – 59.
↑  Hirsch, L.R., Stafford, R.J., Bankson, J.A., Sershen, S.R., Rivera, B., Price, R.E., Hazle, J.D., Halas, N.J. and West, J.L. (2003). Nanoshell - mediated near -
 infrared thermal therapy of Tumors
under magnetic resonance guidance PNAS, 100 (23), 13549 – 13554.
↑  O ’ Neal, D.P., Hirsch, L.R., Halas, N.J., Payne, J.D. and West, J.L. (2004). Photo – thermal tumor ablation in mice using near infrared - absorbing nanoparticles Cancer Letters, 209, 171 – 176.
↑  Stern, J.M., Stanﬁ eld, J., Kabbani, W., Hsieh, J.T. and Cadeddu, J.A. (2008). prostate cancer thermal ablation with laser activated gold nanoshells The Journal of Urology, 179, 748 – 753.
החדרת הננושלים לגידול הסרטני
סמסונג גלקסי A10e

| --- | --- |


 מידע כללי
 סוג:  דגם של טלפון חכם 
 יצרן:  סמסונג אלקטרוניקה
 תאריך הפצה:  אוגוסט 2019
 מידע טכני
 מערכת הפעלה:  אנדרואיד פאי
 מעבד:  מעבד מתומן ליבות (2x1.6 GHz Cortex-A73 ו-6x1.35 GHz Cortex-A53)
 נפח אחסון:  32 ג'יגה בייט
 זיכרון:  2 או 3 ג'יגה בייט RAM
 מסך:  5.83 אינץ'
 סוללה:  3000 מיליאמפר-שעה
 מידות
 משקל:  141 גרם
 צורה:  מלבן עם פינות מעוגלות
 
סמסונג גלקסי A10e (באנגלית: Samsung Galaxy A10e) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. הוא הוכרז ביולי 2019, והושק באוגוסט 2019.
מפרט > חומרה

המכשיר מצויד במסך מסוג מגע קיבולי "PLS TFT" בגודל 5.83 אינץ' ברזולוציית 720x1560 פיקסלים.
המכשיר מופעל על ידי מעבד בעל שמונה ליבות, כאשר 2 מהן פועלות בתדר עבודה של 1.6 ג'יגה הרץ, וה-6 הנותרות פועלות בתדר עבודה של 1.35 ג'יגה הרץ. במכשיר ישנה מערכת על שבב מדגם Exynos 7884 עם תהליך 14 ננומטר. האחסון הפנימי של המכשיר הוא בנפח 32 ג'יגה בייט, שניתן להחריבו באמצעות כרטיס MicroSD עד ל-512 ג'יגה בייט. למכשיר יש זיכרון RAM בנפח 2 או 3 ג'יגה בייט. כמו כן, המכשיר מופעל על ידי סוללה בקיבולת 3000 מיליאמפר-שעה, שאינה ניתנת להסרה, במתח טעינה בן 5 וואט.
מפרט > חומרה > מצלמה

המכשיר מצויד במערך בעל מצלמה אחורית אחת, ומצלמה אחת קדמית, הכולל: מצלמה אחורית ברזולוציה 8 מגה פיקסל; ומצלמה קדמית ברזולוציה 5 מגה פיקסל.
מפרט > תוכנה

המכשיר הושק כשמותקנת עליו מערכת ההפעלה אנדרואיד פאי בממשק המותאם של סמסונג - One UI 1.1, ניתן לשדרג לאנדרואיד 11 לממשק המותאם של סמסונג - One UI 3.0.
הערות שוליים

1 2  Samsung Galaxy A10e - Full phone specifications, m.gsmarena.com
↑  Galaxy A10e: מפרט, מחיר והשקה, באתר Androidsis
↑  Samsung Galaxy A10e Review, PCMAG (באנגלית)
↑  Samsung Galaxy A10e (SM-A102U) מפרט טלפון מלא | מדדי משחק, סוללה ומצלמה, באתר www.mobilesum.com
ננו-מכניקה

ננו־מכניקה (אנגלית: Nanomechanics) הוא ענף בננוטכנולוגיה ובננו-מדע החוקר את התכונות הפיזיקליות של מכניקת היסוד (אלסטית, תרמית וקינטית) בסקלה ננומטרית. הננו־מכניקה עומדת בתווך בין המכניקה הקלאסית למכניקת הקוונטים.
רקע

מבחינה טכנולוגית, אבני הבניין הבסיסיות מהן נוכל לבנות ולייצר מכונות זעירות הן האטומים, שגודלם נמדד באנגסטרמים (עשיריות הננומטר). ישנה מוטיבציה לייצר התקנים מכניים או אלקטרומכניים קטנים ככל האפשר מכיוון שככל שההתקן המכני קטן יותר, כך הוא תופס פחות נפח, משקלו קטן יותר, הוא מגיב מהר יותר, צורך הספק נמוך יותר וברוב המקרים זול יותר לייצור. כיום קיימים בתעשייה התקנים מכניים שגודלם בין ננומטר למיקרון, כגון מנגנון המפעיל כרית אוויר בעת התנגשות. מבחינה טכנולוגית, ננוטכנולוגיה מהווה את קצה הגבול המזעור. רבים מן היישומים המוגדרים כמערכות ננו מכילים את המילה "בודד". למשל, מד מטען אשר ביכולתו למדוד מטען של אלקטרון בודד או קלורימטר שיוכל למדוד חום הנפלט מתגובה כימית של מולקולה בודדת. הייצור של תבניות ננו-אלקטרוניות וננו־מכניות דווח לראשונה ב-1988 על ידי ארני ומקדונלד, שפיתחו תהליך ייצור באמצעות ליתוגרפיה של אלומת אלקטרונים ליצירת הדפסים בסיליקון (צורן). המטרה הראשונית הייתה לייצר מוליך למחצה עשוי מסיליקון בקנה מידה ננומטרי. אותה קבוצת חוקרים הרחיבה את הפיתוח שלה לכיוון ייצור של מפעילים מכניים תת-מיקרוניים בעזרת חודים של מיקרוסקופ מִנהור סורק (STM).
לעיתים קרובות, ננו־מכניקה מתוארת כענף בננוטכנולוגיה המתמקד בתכונות מכניות של ננו-מבנים וננו-מערכות (מערכות עם רכיבים בסקלה ננומטרית), כגון התכונות המכניות של ננו-חלקיקים, ננו-תילים, ננו-מוטות, ננו-צינורות כמו ננו-צינורית פחמן (Carbone NanoTube, CNT) וננו-צינורות בורון ניטריד (Boron Nitride NanoTube, BNNT), ננו-תאים, ננו-חומרים מורכבים, ננו-מנועים ועוד. חלק מהתחומים המבוססים על ננו־מכניקה הם: מכניקה של ננו-חומרים, ננו-טריבולוגיה (חיכוך, אינטראקציה בין משטחים, אינטראקציה מכנית בסקלה ננומטרית), מערכות ננו-אלקטרומכניות (NEMS) וננו-פלואידיקה.
ננו־מכניקה מבוססת על מספר עקרונות:
עקרונות כלליים במכניקה
עקרון של חוק שימור האנרגיה ושל חוק שימור התנע
וריאציות של עקרון המילטון (עקרון הפעולה המינימלית)
עקרונות של סימטריה
עקרונות פיזיקליים מיוחדים הנובעים מזעירות הגופים הנחקרים.
רקע > ייחודיות

בשל הגודל הזעיר של הגופים הנחקרים, ננו־מכניקה חייבת להתחשב בגורמים חשובים ההופכים למשפיעים ודומיננטיים בגופים בעלי סדר גודל של מרחקים בין אטומיים, כגון:
מגוון דרגות חופש של גוף
חשיבות התנודות התרמיות
אפקטים של אנטרופיה
אפקטים קוונטיים
עקרונות אלו משמשים כדי לספק הסבר לתכונות מכניות של הגופים הננומטריים. ייחודיות הננו־מכניקה היא שתכונות אלו אינן קיימות עבור גופים דומים בסקלה מאקרוסקופית שתכונותיהם שונות בהרבה מהתכונות האלו, כמו ננו-מוטות לעומת מבנים מקרוסקופיים. גודלו הזעיר של הגוף מבטא תכונות הנובעות מהיחס הגבוה בין שטח הפנים לנפח של הגוף, המשפיע על האנרגיה המכנית והתכונות התרמיות של הגוף הננומטרי. ייחודיות זו מאפשרת דיספרסיה של גלים מכניים בתוך מוצק או למשל אלסטיות בקני מידה קטנים. ריבוי דרגות חופש ועלייה של תנודות תרמיות מהווים את הסיבה למנהור תרמי של ננו-חלקיקים דרך מחסומי פוטנציאל. מזעור ותנודות תרמיות מספקים את הסיבה לתנועה בראונית של ננו-חלקיקים. הגברה של תנודות תרמיות ותצורה של האנטרופיה בסקלה ננומטרית מגדילים את הסופראלסטיות ואלסטיות אנטרופית בעזרת כוחות אנטרופיים. עבודה בתדרי עבודה גבוהים, במיוחד במסה נמוכה, מאפשרת לבנות מתנדים בעלי תדרי יסוד גבוהים במיוחד (מעל 10GHz) באמצעות תהליכים ננו־מכניים של המשטח. התקנים מכניים בתדרי עבודה גבוהים כאלה פותחים אפשרויות רבות. למשל, עיבוד אותות בתדרי מיקרוגל בעלי צריכה מאוד נמוכה של אנרגיה וייצור של סוגים חדשים של מיקרוסקופים בעלי סריקה מהירה יותר.
רקע > השפעה קוונטית

אפקטים קוונטיים משפיעים על האינטראקציה בין אטומים בודדים. אינטראקציות אלו מבוטאות בננו־מכניקה באמצעות מודלים מתמטיים המתארים את הפוטנציאל הבין אטומי של אטומים רבים. לאחר שימוש בפוטנציאלים בין אטומיים באמצעות הדינמיקה הקלאסית, ניתן לקבוע מודלים מכניים בעזרת אלגוריתם דטרמיניסטי של ננו-מבנים וננו-מערכות ברזולוציה אטומית. לפתרון מודלים אלו קיימים:
שיטות נומריות הנקראות דינמיקה מולקולרית (MD), ולעיתים קרובות מכניקה מולקולרית.
שיטות לא נומריות כגון Monte Carlo, Kinetic Monte Carlo וכו'
כיום כלים נומריים כוללים גישות מעורבות המאפשרות נצילות רבה של שיטות רציפות בסקלה אטומית בעזרת מודל מתמטי יחיד. פיתוח שיטות מורכבות אלו הוא נושא מחקר במכניקה שימושית. אפקטים קוונטיים מאפיינים גם תכונות חדשות של ננו-מבנים, כגון תכונות חשמליות, אופטיות וכימיות.
יישומים > AFM

מיקרוסקופ כוח אטומי (Atomic Force Microscope) הוא מיקרוסקופ שעקרון פעולתו מבוסס על ננו־מכניקה. למיקרוסקופ רזולוציה גבוהה במיוחד, אשר יכולה להגיע עד לננומטרים בודדים, והוא משמש ככלי יסודי בחקר החומר בסקלה ננומטרית למטרות דימות ומדידה. ה-AFM מורכב מ:
חוד עשוי מסיליקון או סיליקון ניטריט (אנ') בקוטר-קצה ננומטרי
קורה בסדר גודל של מיקרונים, אליה מחובר החוד
קרן לייזר אשר מכוונת אל הקורה, ומוחזרת ממנה לפוטודיודה (גלאי אור)
מערכת עיבוד ומשוב, אשר מקבלת את הנתונים מהגלאי ושולטת במרחק של הקורה והחוד מהדגימה
עקרון הפעולה של ה-AFM מבוסס על כוחות ואן דר ואלס הנוצרים בין החוד לבין האטומים שעל פני השטח של הדגימה. כאשר החוד נע על פני הדגימה, המרחק שלו מפני השטח משתנה (מכיוון שפני השטח אינם בגובה אחיד). הכוחות הפועלים בין האטומים ובין החוד מכופפים את הקורה ומסיטים את קרן הלייזר המוחזרת אל הגלאי; מערכת המשוב מגביהה או מנמיכה את הקורה והחוד עד שקרן הלייזר מוחזרת לנקודה ההתחלתית על הגלאי, מצב המעיד על כך שהחוד חזר למרחק ההתחלתי שלו מהדגימה, ואשר ממנו לומדים על הגובה המקומי של פני השטח של הדגימה. על ידי הנעת החוד ביחס לדגימה, ממפים את הטופוגרפיה של פני שטח שלה. ישנן שתי דרכים לביצוע הסריקה:
החוד נייח, והדגימה נעה תחתיו.
הדגימה נייחת, והחוד נע על פניה.